**РЕШЕНИЕ № ПВ –16 - ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становище от РЗИ Пловдив

 **Р Е Ш И Х**

**да се извърши** оценка на въздействието върху околната среда за

**инвестиционно предложение (ИП)**: **„Пълначна станция за течен хлор с максимален капацитет за съхранение на течен хлор до 134,13т, натриев хипохлорид до 94,8т, натриева основа - 20т“**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**местоположение:** **в част от УПИ II, (имот № 067017)-завод за битови отпадъци отпадъци, с. Шишманци, Община „Раковски“**

**Възложител**: **„Скорпио 46“ ЕООД, ЕИК 115535305,** гр. Пловдив, ул. „Брезовска“ № 42, ет.6, ап. 20

Характеристика на инвестиционното предложение(ИП):

В част от нает от Възложителя имот с площ от около 800 кв.м ще се изгради разтоварище и пълначно за течен хлор и хипохлорид. Ще се извършва разтоварна дейност на течен хлор от ж.п цистерна към стационарна цистерна и стандартни стоманени контейнери – варели и бутилки. Максималното количество хлор, което ще е налично на обекта ще е 134,13 т. Пълначното за варели и бутилки ще е с тръбна разводка, свързана с работния резервоар за хлор и електронни везни, на които ще се извършва пълненето.

За натриевият хипохлорид се предвиждат 3 бр. цистерни – 2 бр. с обем 25 м3 и един бр. 15 м3, както и 0,2 т.хипохлорид в тръбопроводната мрежа. Разреждането на продукта ще се извършва едновременно с предаването му на купувачите.

Хлор-алкален продукт(добавя се към количеството натриев хипохлорид) - ще се съхранява в 2 бр. хлороуловителни съдове по 7 м3 всеки. Хлоралкалният продукт ще се използува за разреждане на доставения концентрат от натриев хипохлорид.

Течният хлор и хипохлоридът ще се продават за употреба, като биоцидни препарати за обеззаразяване и дезинфекциране. На територията на обекта няма да се извършва производствена дейност, свързана с изброените химикали.

Не се налага промяна на наличната пътна инфраструктура, която обслужва за вода за битови отпадъци.

Ще се използува наличната на площадката на завода за битови отпадъци „ВиК“ площадкова мрежа, както и съществуващо електроснабдяване.

Инвестиционното предложение /ИП/ попада в обхвата на т. 6, буква “в“ от Приложение № 2 на Закона за опазване на околната среда / ДВ.бр.91 /2002 год./ и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВС.

Имотът, в който се предвижда да се реализира инвестиционното предложение **не попада в границите на защитени зони от мрежата НАТУРА 2000 и в защитени територии, съгласно Закона за защитените територии.** Най-близо до местоположението на предвиденото за реализиране инвестиционно предложение е защитена зона: BG0000291 „Гора Шишманци” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

**Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.**31 ал.4 във връзка с ал.1 от Закона за биологичното разнообразие.

 **мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Пълначната станция ще е открит тип с една стена откъм подветрената стена. Прехвърлянето на втечнения газ ще се извършва с помощта на сгъстен сух въздух. Цялата инсталация ще се разположи на рампа за улесняване на товаро-разтоварните дейности. Експедирането на течния хлор ще става със стоманени бутилки и варели с обеми от 40 до 800 л.

Въз основа на представената информация за максималната вместимост на технологичните съоръжения, в които ще се съхраняват опасни вещества от приложение № 3 на ЗООС, предприятието е класифицирано като «**предприятие с висок рисков потенциал».**

* В хода на експлоатация на обекта се предполага допълнително замърсяване и дискомфорт на околната среда. То може да обхване район, по-голям от този на извършваната дейност.
* От написаното по-горе може да се направи извод, че има вероятност инвестиционното предложение да окаже значително въздействие върху околната среда.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* ИП ще се осъществи в урбанизирана територия – част от УПИ II, (имот № 067017**,** с. Шишманци, Община „Раковски“, на територията на завод за преработка на битови отпадъци. Предвид характера на инвестиционното предложение и възможността от възникване на авария, избраното местоположение на територията на действуващо предприятие и в относителна близост до населено място с. Шишманци - на около 1500 м.), създава възможност за евентуално отрицателно въздействие върху здравето на хората и околната среда.
* Очаква се засягане на качествата и регенеративната способност на природните ресурси в района, вследствие на кумулативен ефект от съществуващата дейност в района. Във връзка с характера и капацитета на инвестиционото предложение е необходимо чрез процедурата по ОВОС да се вземат предвид и наличните източници на емисии на вредни вещества в атмосферния въздух, оказващи влияние на качеството на атмосферния въздух.

**III. Способността за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000291 „Гора Шишманци”.

2. Поради отдалечеността на имота от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение няма да е ограничен в рамките на добивния участък.
* Има риск от неблагоприятно въздействие върху компонентите и факторите на околната среда и върху човешкото здраве при неспазване на технологичните изисквания. Директива 2012/18/ЕС относно контрола на опасностите от големи аварии, които включват опасни вещества изисква: „*за да се осигури по-голяма защита на жилищни райони, значително използвани обществени места и райони от особен природен интерес или с по-голяма чувствителност, необходимо е политиките за използването на земята и/или останалите съответни политики, прилагани в държавите членки, да отчитат нуждата от спазване в дългосрочен план на подходяща дистанция между такива райони и предприятия, представляващи такива опасности, а когато става дума за изградени вече предприятия, да се вземат предвид допълнителни технически мерки така, че рискът за хората да не нараства*“.
* Площадката на ИП е на територията на Завода за преработване на битови отпадъци в с. Шишманци, община Раковски, като в непосредствена близост са разположени обекти, които могат да бъдат източник на или да увеличат риска и последствията от голяма авария и да предизвикат ефект на доминото:

- Инсталация на пиролиза на гуми и други отпадъци;

- Инсталация за биологично разграждане по закрит способ;

- Депо за неопасни отпадъци, с. Шишманци;

- Инсталация за сепариране;

Най-близкото населено място с. Шишманци е на около 1,5 км и автомагистрала „Тракия“ на около 1 км.

* Вземайки предвид: характеристиката на предлаганата дейност (съхранение на опасни химични вещества с обеми - 134,13 т хлор; 94,3 т натриев хипохлорит и 20 т натриева основа), взаимовръзката с други обекти, рискът от инциденти и от евентуална авария на територията на предприятието, вероятността от възникване на бедствие по смисъла на чл.2 от Закона за защита при бедствия е необходимо да се изготви доклад за оценка на въздействието върху околната среда.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* Извършено е съгласуване по реда начл. 99б, ал. 4 от Закона за опазване на околната среда. С писмо изх. № 7827/07.12.2016г., РЗИ- Пловдиве определила, че предвид характера на ИП и във връзка със степента на значимост на въздействието и риска за човешкото здраве следва да се извърши оценка на въздействието върху околната среда.

 **V. Обществен интерес към предложението за строителство, дейности или технологии:**

* Съобразно изискванията на чл.4, ал. 2 от Наредбата за ОВОС, Възложителят е уведомил за своето инвестиционно предложение кметовете на община Раковски и с. Шишманци, както и засегнатото население чрез обяви на информационно табло.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС.
* Чрез провеждането на процедура по ОВОС ще се постигне по-пълно отчитане на обществения интерес към ИП.

 Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение. Чрез процедурата по ОВОС ще се постигне по-пълно отчитане на обществения интерес към ИП.

**VI. Указания към Възложителя във връзка с предприемането на действия по провеждане на процедурата по ОВОС, съобразно изискванията на глава трета от Наредбата за ОВОС**:

• Осигуряване изработването на задание за обхват и съдържание на ОВОС по реда на чл. 10, ал.2, ал.3 от Наредбата за ОВОС.

• Провеждане на консултации по заданието с БД ИБР Пловдив, РЗИ Пловдив, РИОСВ Пловдив, „ВиК“ ЕООД гр. Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС, при спазване изискванията на чл. 96 от ЗООС. Съгласно чл.99а, ал. 6 от ЗООС е необходимо **Възложителят да проучи и разгледа в доклада за ОВОС алтернативни решения,** в т.ч. различно местоположение на предприятието/ съоръжението, различен мащаб или модел на осъществяване на дейността, алтернативни технологии и/или алтернативно решение за вида и количествата на използваните опасни вещества.

• Внасяне в РИОСВ Пловдив за оценка на качеството Доклад за ОВОС в един екземпляр на хартиен и на магнитен носител (по реда на чл. 13 от Наредбата за ОВОС).

 **VІІ.** Съгласно Тарифата за таксите, които се събират в системата на МОСВ /ПМС № 136, ДВ. 39 от 2011г., изм. и доп. / за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF, сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

 **Доц. Стефан Шилев 07.02.2017 г.**

 *Директор на РИОСВ - Пловдив*